เตือนเอสเอ็มอีปรับตัวรับค่าแรง
แบงก์กรุงเทพเตือนเอสเอ็มอีไม่ปรับตัว เตรียมรอวันเจ๊ง เจอค่าแรงขึ้น 300 บาท ไม่แกร่งจริงอ่วมแน่
15 ธ.ค. 2555

แบงก์กรุงเทพเตือนเอสเอ็มอีไม่ปรับตัว เตรียมรอวันเจ๊ง เจอค่าแรงขึ้น 300 บาท ไม่แกร่งจริงอ่วมแน่ 
นายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ กล่าวว่า นโยบายปรับขึ้นค่าแรง 300 บาทต้นปีหน้า อาจส่งผลกระทบต่อลูกค้าขนาดกลางและขนาดย่อม (เอสเอ็มอี) ในกลุ่มอุตสาหกรรมที่ต้องใช้แรงงานจำนวนมากและเป็นเอสเอ็มอีที่ยังไม่แข็งแรง ถ้าปรับตัวไม่ได้บางรายก็อาจต้องเลิกกิจการ
“ถ้าลูกค้าบางรายปรับตัวไม่ได้เจ๊งเลยก็มี แต่น้อย ของอย่างนี้ไม่ได้เจ๊งภายในวันเดียว อย่างน้ำท่วมตั้งแต่ปลายปีที่แล้ว แต่เพิ่งมาเจ๊งก็มี เพราะเขาไม่ไหว ธนาคารก็ดูเป็นรายๆ แต่ปีนี้หนี้เสียจะไม่เพิ่มขึ้น” นายสุวรรณ กล่าว 
นายสุวรรณ กล่าวว่า ปีนี้หนี้ที่ไม่ก่อให้เกิดรายได้ (เอ็นพีแอล) ของธนาคารคงไม่เพิ่มขึ้น ขณะนี้หนี้เสียไม่อยู่ในขั้นที่น่าวิตกกังวล กรณีหนี้รายย่อยก็ไม่เป็นปัญหา เพราะหนี้ไม่มีหลักประกันของธนาคารฐานเล็กมาก เป็นกลุ่มลูกค้าที่ธนาคารยังไม่ได้ทำตลาดมากนัก อนาคตก็ต้องปรับปรุง
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวว่า มีความจำเป็นที่ลูกค้าเอสเอ็มอีต้องปรับตัว เพราะการแข่งขันสูง แต่การปรับตัวก็ไม่ใช่ของง่าย กรณีการปรับขึ้นค่าแรง 300 บาท ปีหน้าก็เป็นอีกปัจจัยหนึ่งที่ผู้ประกอบการควรต้องเร่งปรับตัว ธนาคารไม่ได้ห่วงว่าลูกค้าจะชำระหนี้ได้หรือไม่ แต่สิ่งที่ห่วงคือ ถ้าทำไม่ได้ก็จะลำบาก จึงต้องมีการบริหารจัดการและเพิ่มประสิทธิภาพ
นายโฆสิต กล่าวว่า เรื่องค่าแรง 300 บาท รู้สึกเป็นห่วงผู้ประกอบการต่างจังหวัดมากกว่าผู้ประกอบการในกรุงเทพฯ และปริมณฑล เพราะต่างจังหวัดอาจรับรู้ข่าวสารน้อยกว่า แต่หลายรายก็จัดการปัญหาต่างๆ ได้ดี สามารถขยายตลาดไปยังประเทศเพื่อนบ้านได้
“ถ้าวันนี้ผู้ประกอบการยังปรับตัวไม่เข้มข้นก็มีความจำเป็นอย่างเร่งด่วน เพราะอาจเผชิญปัญหาต่างๆ ข้างหน้านอกจากเรื่องการปรับขึ้นค่าแรง” นายโฆสิต กล่าว
นายชาญศักดิ์ เฟื่องฟู กรรมการรองผู้จัดการใหญ่ ธนาคารกรุงเทพ กล่าวว่า ปีนี้ธนาคารขยายสินเชื่อลูกค้ารายใหญ่เกินเป้าหมายเติบโต 8% จากเป้าหมายเดิม 6% เนื่องจากลูกค้าที่วางแผนลงทุนก่อนน้ำท่วมได้กลับมาลงทุน ซึ่งเป็นแผนธุรกิจเดิมที่เตรียมไว้นานแล้ว
สำหรับสินเชื่อหมุนเวียนขณะนี้เพิ่มขึ้นไม่มาก เพราะราคาสินค้าเริ่มทรงตัว ไม่ได้ปรับขึ้นมากเหมือนช่วงก่อนหน้านี้ 
นายชาญศักดิ์ กล่าวว่า ปีหน้าคาดว่าสินเชื่อลูกค้ารายใหญ่จะเติบโต 56% เป็นผลจากการลงทุนโครงสร้างพื้นฐานขนาดใหญ่ทั้งสร้างรถไฟฟ้า ถนน รวมทั้งการลงทุนโครงข่าย 3จี
อย่างไรก็ดีสิ่งที่เป็นอุปสรรคต่อผู้ประกอบการขณะนี้ คือ เรื่องแรงงาน เพราะนอกจากจะขาดแคลนแรงงานทั่วไปแล้ว ไทยยังขาดแรงงานที่มีทักษะ และแรงงานที่มีความสามารถเฉพาะทาง ซึ่งต่อไปจะเป็นปัญหา